次韵子由書李伯時所藏韓幹馬
作者：蘇軾
朝代：宋

paragraphs: 潭潭古屋雲幕垂，省中文書如亂絲。
忽見伯時畫天馬，朔風胡沙生落錐。
天馬西來從西極，勢與落日爭分馳。
龍膺豹股頭八尺，奮迅不受人間羈。
元狩虎脊聊可友，開元玉花何足奇。
伯時有道真吏隠，飲啄不羨山梁雌。
丹青弄筆聊爾耳，意在萬里誰知之。
幹惟畫肉不畫骨，而況失實空留皮。
煩君巧說腹中事，妙語欲遣黄泉知。
君不見韓生自言無所學，廐馬萬匹皆吾師。